Worcester F 80 Distinctiones

73 Flos

Flos dicitur iocunditas mundi, qualis est prosperitas temporalis seu speciositas corporalis et crescit in agro fortune qui paruipendendus propter duo. Quia primo, parum durat, sic homo vendit equum qui cito deficiet, Psal. [89:6]: *Mane*, id est, infancia, *sicut herba transeat. Mane*, id est, in iuuentute floreat forma corporali prosperitate mundiali, *transeat vespere*, id est, in senectute, *decidat,* in mortem, *et arescat,* in puluerem, Job. 14[:1-2]: *Homo natus de muliere*, *breui viuens tempore*, etc., *Qui quasi flos egreditur*.

¶ Secundo, quia ad malum inclinat. Exemplum de Nabugodonosor, Dan. 4[:1]. Et Psalm. [102:15]: *Homo, sicut fenum dies ejus.* Tamquam flos agri, Ysai. 40[:6]: *Omnis caro.* Crescendo habet decorem sed cadendo habet marcorem. Sic est de homine per etatum successiones.

¶ Secundus flos est delectabi-

/fol. 237vb/

litas peccati qui crescit in fimo concupiscencie et est euellendus propter duo. Primo, quia cito cadit. Nemo ducit vxorem per quam credit se occidendum, Ysai. 28[:1]: *Ve corone, Effraim, flori decedenti*. Secundo, quia excludit a gloria. Nullus sapiens pro capillo florido daret regnum, Jer. 48[:9]: *Date florem Moab, quia florens egredietur,* etc. Sed, heu, quia multi dicunt illud, Sap. 2[:7]: *Non pretereat nos flos temporis,* etc.

¶ Tercius flos est operis meritorii qui crescit in horto gracie et hic est nutriendus et multiplicandus propter duo. Primo, quia facit placere Deo in via sicut flos pratum. Ideo Can. 2[:5]: *Fulcite me floribus*, id est, exemplis honestatis ne cadam per infirmitatem membrorum, *stipate me malis*, id est, operibus sanctitatis vt capiam inde fructum, *quia amore langueo*. Secundo quia facit habere Dominum in patria, sicut in flore est spes fructus. Ita in gracie flore est spes glorie, Can. 7[:12]: *Videamus, si flores fructus parturiunt*.

¶ Quartus, flos est Christus, Ysai. 11[:1]: *Egredietur virga de radice Jesse et flos,* etc. Hic flos est sapidus per donum sapiencie, lucidus per donum intellectus, tenuis per donum consilii, odoriferus per donum fortitudinis, pulcher per donum sciencie, tener per donum pietatis, modicus per donum timoris. Iste flos germinauit in annunciacione, Ysai. 27[:6]: *Florebit et germinabit Israël*. Apparuit in natiuitate, Can. 2[:15]: *Vinea nostra floruit*. Languit in passione, Nah. 1[:4]: *Flos Libani elanguit*. Refloruit in resurrectione, Psal. [27:7]: *Refloruit caro mea*.

¶ Quintus, est virgo mater eius, Num. 17[:8]: *Invenit* Moyses *virgam Aaron* floruisse. Hec est virgo virens in frondibus per fidem, candens in floribus per puritatem, fructificans in ramis per vbertatem. Sic ipsa per mirabilem fecunditatem, Can. 2[:1]: *Ego flos campi, et lilium convallium*. De vtroque, Can. 2[:12]: *Flores apparuerunt in terra nostra*. Sicut videmus quod flores suo colore prata venustant, sua folia ad solis radium apparuit, suo odore aera perfundunt,[[1]](#footnote-1) suo virore oculos reficiunt, ex qualibet lesione pacienter arescunt. Sic isti mundum venustant suis meritis, voluntatem apparuint diuinis mandatis, homines perfundunt suis exemplis, oculos reficiunt suis documentis, sed

/fol. 238ra/

per nullam leduntur intemperiencie, quia nec flatu iracundie, sicut flos vinearum, nec nebula inanis glorie, sicut flores oliuarum, nec estu concupiencie, sicut flores herbarum, nec frigore accidie sicut flores arborum.

¶ Sextus est flos beatitudinis superne qui crescit in monte glorie. Hic est appetendus et emendus propter duo, quia incomparabilis delectacione, Psal. [91:3]: *Justus vt palma florebit*, qui centenaria sterilis. Secundo quia immarcessibile eternitate, Psal. “Justus germinabit sicut lilium et florebit in eternum.”

¶ Item flos colore delectati visu, odore recreat in olfactum, sapore comfortat in gustu. Sic Christus flos florum, sanctus sanctorum, de quo dicitur in Can. 2[:1]: *Ego flos campi,* etc. Colore delectat in visu quia [Psal. 44:3]: *Speciosus est forma pre filiis hominum*. In quem etiam desiderant angeli prospicere. Item, odore recreat quia in odore vnguentorum suorum adolescentule currit. Item, sapore comfortat quia panis quem ipse dederit caro sua est pro seculi vita, omne delectamentum habens et omnem saporem suauitatis.

1. perfundunt ] Lambeth, F 128 *om.* F 80 with a blank space. [↑](#footnote-ref-1)